Renata Zago: «I ponts nassite a son presidis essenziâi
par sostignî la maternitât»
La sodisfazion e je, dibant dineâlu. Ma ancje grant rispiet e solidarietât par Palme che cumò e va incuintri ae stesse odissee. Renata Zago, par tancj agns a cjâf dal Comitât “Nascere a Latisana” i à crodût fin in fonts, sperant cuintri ogni evidence, e cumò e pues esultâ dopo la sielte de Zonte (validade dal Consei regjonâl) di tornâ a vierzi il pont nassite tisanot. «O vin sostignût simpri che l’ospedâl di Tisane al à di continuâ a tratâ lis emergjencis e lis urgjencis – e sclarìs Zago -. O sin il presidi ospedalîr plui distant di Udin intune zone caraterizade di flus turistics fuarts di Lignan. Di là dal grant valôr simbolic pe nestre comunitât, si salve ancje il repart di Pediatrie. No podevin plui assisti a câs di fruts sbalotâts (magari dome par une disidratazion) di Lignan a Tisane, dopo a Palme par finî magari a Udin o a Triest se a jerin complicazions. I fruts no son pacs postâi. Cumò, i intervents di routine normâl ju podarìn gjestî chi, lassant ai ospedâi grancj dome i câs plui complès».
Su Palme, Zago e je categoriche: «Sierâ un servizi al è simpri une disfate par ducj. Inte nestre lote no vin mai trat su Palme, parcè che nol è just fâsi la vuere tra comunitâts. A son i cjapons di Renzo che si bechin, ma no si acuarzin che ae fin a vignaran mangjâts ducj. Tant che feminis, o metìn come prioritât il fevelâsi, il cjatâ un pont di contat. O sin passâts par li e o capìn la delusion e il sconciert, ma no ciertis robis che a butin pantan su chei altris. La salût no à di vê colôr. Dulà jerial il Pd intai agns passâts? Intervegnial dome cumò che al ven tocjât un so sindic? E i sindicâts? Cheste e je une politiche intindude tant che lote tra bandis e no tant che servizi ae int».
Renata Zago e je convinte invezit che si vedi di invistî su ducj i ponts nassite: «Se no tu dâs servizis aes mamis, lis feminis a son disincentivadis a meti in cantîr un frut. Dutis a vuelin jessi siguris di vê un pont di riferiment di podê rivâ cun facilitât in câs di problemis. Une mame che e lavore o che e à plui fruts e à bisugne di sigurece e di rispuestis concretis. Se o lin daûr dal decret Balduzzi, che al ponte ai mil parts ad an par tignî viert un pont nassite, no son pussibilitâts par nissun in Friûl. A son regulis pensadis par Milan e par Turin, dulà che lis distancis a son minimis, no par une regjon tant che la nestre o par une realtât tant che Tumieç. E dopo, cui lu aial dit che sot dai 500 parts no je sigurece? I piçui ponts nassite dispès a garantissin grande cualitât. La sigurece no je un calcul algjebric, ma la sumatore di tancj fatôrs, tant che la presince e la cualitât dal pediatri e dal anestesist, o un traspuart svelt par rivâ ae Neonatologjie di Udin in câs di complicazions imprevistis».❚
Roberto Pensa
INCHIESTE. Nus coventin lis scunis plenis............
Renata Zago: «I ponts nassite a son presidis essenziâi
fur_Latn fur_Latn fur_Latn fur_Latn fur_Latn vec_Latn fur_Latn fur_Latn